ไฟแนนซ์ทูเดย์
น่าเห็นใจ อารีพงศ์ ภู่ชอุ่ม ปลัดกระทรวงการคลัง
30 ต.ค. 2565

น่าเห็นใจ อารีพงศ์ ภู่ชอุ่ม ปลัดกระทรวงการคลัง 
ประธานคณะกรรมการกำกับและส่งเสริมการประกอบธุรกิจประกันภัย (คปภ.) ถูกฝ่ายการเมืองโยนภาระเจรจาบริษัทประกันยักษ์ใหญ่ทำประกันภัยน้ำท่วมให้ผู้ประกอบการต่อ หลังจากบริษัทประกันถอดใจกล่อมอย่างไรก็ไม่ใจอ่อน
ว่าไปแล้วเรื่องใหญ่ระดับชาติ ความมั่นใจระดับนโยบาย รวมถึงต้องปฏิบัติให้เกิดขึ้นจริงว่าจะไม่มีน้ำท่วมใหญ่อีก ต้องเป็นระดับนายกรัฐมนตรี หรือรองนายกรัฐมนตรี ไปจับเข่าคุยบริษัทประกัน 
แต่นี่เล่นปล่อยให้ระดับปลัดกระทรวงและคณะกรรมการที่ตั้งขึ้นให้ไปแก้ไขปัญหา จะเพียงพอเรียกความเชื่อมั่นจากต่างชาติได้หรือ สุดท้ายเศรษฐกิจไทยก็หนีไม่พ้นได้รับผลกระทบ
ด้าน ประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ก็น่าเห็นใจ ที่ช่วงนี้โพยจากการเมืองส่งชื่อคนใกล้ชิดเข้ามาให้ สคร. ยัดใส่เป็นกรรมการรัฐวิสาหกิจและแบงก์รัฐเป็นหางว่าว
แต่สำหรับ สมชาย พูลสวัสดิ์ อธิบดีกรมศุลกากร ไปแจงกรรมาธิการงบประมาณ 2555 ต้องถือว่าพลิ้วสมเป็นรุ่นพี่รุ่นใหญ่ โดนซักเรื่องทุจริตนำเข้าเหล้ายาล้นกรม แต่อธิบดีแจงนิ่มสมัยผมไม่มี แต่อธิบดีสองคนก่อนหน้าผมมีหรือเปล่า “ผมไม่รู้” 
ไม่รู้ว่า สาธิต รังคสิริ อธิบดีกรมสรรพากร ส่งเรื่องภาษีหุ้นชินคอร์ป 1.2 หมื่นล้านบาท ให้คณะกรรมการวินิจฉัยภาษีอย่างไร จนป่านนี้ เสาวนีย์ กมลบุตร รองปลัดกระทรวงการคลัง หัวหน้ากลุ่มภารกิจด้านรายได้ ที่เป็นประธานคณะกรรมการวินิจฉัย ยังไม่ได้รับเรื่องเสียที ไม่รู้ว่าจะได้เห็นเรื่องทันหมดอายุในอีกไม่กี่วันนี้หรือเปล่า
นั่นคือภารกิจของข้าราชการประจำ แต่ภารกิจของข้าราชการการเมืองนั้น รมช.คลัง วิรุฬ เตชะไพบูลย์ มีหน้าที่ไปเยี่ยมเยียนศูนย์อพยพผู้ประสบภัยแจ้งวัฒนะ บ่อยเหมือนเป็นภารกิจสำคัญ ส่วนงานของกระทรวงการคลังช่วงนี้เงียบเหงามาก
รมว.คลัง ธีระชัย ภูวนาถนรานุบาล หยุดโพสต์ข้อความบนเฟซบุ๊กมาตั้งแต่วันที่ 16 พ.ย. อาจจะเพราะยังไม่ว่างหรือไม่มีเรื่องจะโปรโมต ข้างอดีต รมว.คลัง รัฐมนตรีเงา กรณ์ จาติกวณิช ก็ขยันโพสต์เฟซบุ๊ก วิจารณ์นโยบายรัฐบาล ชี้ประเด็นและตั้งข้อสังเกต ซึ่งเห็นว่าน่าจะมีประโยชน์ต่อผู้ที่ติดตามข่าวสารการเมือง 
ก่อนจากกันวันนี้ ยังขอยืนยันว่าไม่เห็นด้วยที่ เดอะโต้ง กิตติรัตน์ ณ ระนอง รองนายกฯ และ รมว.พาณิชย์ และคณะจะไปโรดโชว์ ทั้งที่ไม่มีแผนแก้ปัญหาน้ำชัดเจนในมือสักนิด เปลืองงบประมาณเปล่าๆ ปลี้ๆ